ລະເບີດແຕກ ຢູ່ສະໜາມບິນ ປັກກິ່ງ
ຊາວຈີນພິການນັ່ງລົດເຂັນ ບີບຂະນວນລະເບີດ ທີ່ເຮັດເອງ ໃຫ້ແຕກຂຶ້ນ ແຕ່ບໍ່ມີໃຜໄດ້ຮັບບາດເຈັບ ນອກຈາກຜູ້ກ່ຽວຄົນດຽວ.
ຊາຍຄົນນຶ່ງທີ່ນັ່ງຢູ່ໃນລົດເຂັນ ໄດ້ບີບຂະນວນລະເບີດລູກນຶ່ງ ທີ່ເຮັດເອງ ໃຫ້ແຕກຂຶ້ນຢູ່ທີ່ສະໜາມບິນນານາຊາດຂອງປັກ ກິ່ງ ເມື່ອຕອນແລງວັນເສົາວານນີ້ ແຕ່ມີພຽງຜູ້ກ່ຽວຄົນດຽວທີ່ ໄດ້ຮັບບາດເຈັບ ລະເບີດໄດ້ແຕກຂຶ້ນ ຢູ່ໃນບໍລິເວນຮອງຮັບພວກໂດຍສານ ຂາເຂົ້າ ຢູ່ຕຶກຫຼັງທີ 3 ຫຼື Terminal 3 ຂອງສະໜາມບິນ ສື່ມວນຊົນຈີນລາຍງານວ່າ ເຫດການນີ້ບໍ່ໄດ້ກະທົບຖ້ຽວບິນໃດໆເລີຍ ແລະວ່າ ສະໜາມບິນໄດ້ກັບຄືນໄປດໍາເນີນງານ ຕາມປົກກະຕິ ຫຼັງຈາກເກີດເຫດການດັ່ງກ່າວ ຄືໃນເວລາ ປະມານ 6 ໂມງເຄິ່ງຕອນແລງ ຕາມເວລາທ້ອງຖິ່ນ ເຈົ້າໜ້າທີ່ໄດ້ລະບຸຊື່ຜູ້ວາງລະເບີດວ່າ ແມ່ນທ້າວ Ji Zhongxing ພົນລະເມືອງຈີນ ແລະວ່າ ຜູ້ກ່ຽວໄດ້ຮັບການປິ່ນປົວບາດແຜແລ້ວ ລາຍງານທີ່ບໍ່ເປັນທາງການເວົ້າວ່າ ຜູ້ກ່ຽວຕ້ອງການຄ່າຊົດເຊີຍ ສໍາລັບການບາດເຈັບ ທີ່ໄດ້ຮັບ ໃນເຫດການຂັດແຍ້ງກັບບັນດາເຈົ້າໜ້າທີ່ທ້ອງຖິ່ນກ່ອນໜ້ານີ້ ແຕ່ໄດ້ຖືກປະຕິເສດ